Diari Oficial de la Generalitat Valenciana


Sumari del DOGV 3495, del 14-05-1999 (1999/3299)

RESOLUCIÓ de 18 de febrer de 1999, de la Direcció General de Treball, per la qual es disposa el registre i la publicació del IV Conveni Col·lectiu de la Fundació Formació i Ocupació del País Valencià (FOREM, PV).
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3495

Data del DOGV
:   14-05-1999

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   1999/3299


Data del document
:   18-02-1999

Organisme emissor
:   Conselleria d'Ocupació, Indústria i Comerç

Tipus de document
:   Resolució

Descriptors 

:   * fundació
    * conveni col·lectiu
    * empresa privada

RESOLUCIÓ de 18 de febrer de 1999, de la Direcció General de Treball, per la qual es disposa el registre i la publicació del IV Conveni Col·lectiu de la Fundació Formació i Ocupació del País Valencià (FOREM, PV). [1999/S3299]
  
Vist el text articulat del IV Conveni Col·lectiu de la Fundació Formació i Ocupació del País Valencià (FOREM, PV), presentat davant esta Direcció General de Treball el dia 8 de febrer de 1999; firmat en data 25 de gener de 1999, d'una part, per la representació de la fundació, i de l'altra, en representació dels treballadors, pel Comité Intercentres; i de conformitat amb el que s'ha disposat en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i en els articles 2, 3 i 6 del Reial Decret 1.040/1981, de 22 de maig, sobre registre i depòsit de convenis col·lectius de treball, esta Direcció General de Treball, de conformitat amb les competències que té transferides segons el Reial Decret 4.105/1982, de 29 de desembre, acorda:
  
Primer
  
Ordenar-ne la inscripció en el Registre de Convenis Col·lectius de Treball d'esta Direcció General, amb notificació a la Comissió Negociadora i depòsit del text original de l'acord.
  
Segon
  
Disposar-ne la publicació en el Diari Oficial de la Generalitat Valenciana.
  
València, 18 de febrer de 1998.- El director general de Treball: Román Ceballos Sancho.
  
Conveni Col·lectiu de la Fundació Forem PV
  
Article 1. Àmbit territorial i funcional
  
El present conveni tindrà força normativa i serà d'aplicació en tots els centres de treball establits o que establisca la fundació Forem PV durant la seua vigència, dins del territori del País Valencià.
  
Article 2. Àmbit personal
  
Este conveni col·lectiu serà d'aplicació per a tot el personal vinculat a la fundació per un contracte de treball, amb independència de la seua modalitat i del règim legal pel qual ha estat contractat este personal.
  
Article 3. Normativa aplicable i supletòria
  
Totes les matèries que són objecte de tractament en el present conveni col·lectiu substituïxen les disposicions pactades amb anterioritat a la seua entrada en vigor. En aquelles qüestions no previstes caldrà ajustar-se a allò que s'ha disposat en l'Estatut dels Treballadors i altres normes legals i reglamentàries que conformen la legislació vigent.
  
Article 4. Vigència i duració
  
El present conveni col·lectiu iniciarà la seua vigència amb efectes de l'1 de gener de 1999, sent la seua duració fins al 31 de desembre de l'any 2000.
  
Article 5. Efectes econòmics
  
Les retribucions econòmiques arreplegades en l'annex l d'este conveni s'aplicaran a partir de l'1 de gener de 1999.
  
Les diferències salarials que es produïsquen com a conseqüència de l'aplicació retroactiva del conveni seran abonades dins del mes següent a la firma.
  
Article 6. Pròrroga, denúncia i revisió
  
El present conveni col·lectiu es prorrogarà automàticament al seu venciment, per períodes anuals, cas de no haver denúncia dins del termini establit. Si les negociacions es prorrogaren pel termini que excedira la vigència del conveni, s'entendrà prorrogat este fins a l'entrada en vigor del nou.
  
Les parts podran denunciar el conveni amb un mínim de dos mesos d'antelació respecte de l'acabament. La negociació d'un nou conveni o la revisió del present la portaran a terme les parts legitimades, d'acord amb la data d'inici de negociació que es marque i per defecte per allò que s'ha assenyalat en l'article set.
  
Article 7. Comissió de Vigilància i Interpretació
  
Es constituïx una Comissió Paritària amb tres representants de personal i els corresponent suplent, designats pel Comité Intercentres, entre els seus membres, i tres representants de la fundació designats per esta, a fi de resoldre les qüestions que se'n deriven de la interpretació o l'aplicació. Esta comissió serà única per a tots els àmbits del conveni i es reunirà ordinàriament una vegada al trimestre i extraordinàriament quan calga i siga convocada per una de les parts.
  
En cas de discrepància en la interpretació d'alguna norma del conveni o incidència plantejada, ambdues parts designaran de mutu acord un àrbitre pertanyent a la central sindical CC.OO.-PV la mediació sol·licitada de la qual posarà fi a les qüestions plantejades, si així és acceptat per les parts.
  
En el supòsit de no ser acceptada la mediació sol·licitada, cada part o de forma conjunta, sol·licitaran la mediació o l'arbitratge establit en l'Acord de Solució Extrajudicial de Conflictes de la Comunitat Valenciana, publicat per la Resolució de 21 de març de 1997, de la Direcció General de Treball.
  
Article 8. Vinculació a la totalitat
  
Les condicions pactades en el present conveni col·lectiu constituïxen un tot orgànic i indivisible i a l'efecte d'aplicació pràctica, seran considerades globalment.
  
Article 9. Absorció
  
Les condicions de treball, i també les retribucions econòmiques percebudes pel personal inclòs en l'àmbit d'aplicació del present conveni, amb anterioritat a la seua entrada en vigor, podran ser absorbides o compensades per les establides en este, mentre que resulten més favorables al treballador i la treballadora.
  
Article 10. Classificació professional
  
Les classificacions de personal consignades en este conveni, són merament enunciatives i no suposen l'obligació de tindre cobertes totes les categories enumerades.
  
Tot el personal de la fundació afectat per este conveni estarà definit en base a unes funcions i en conseqüència, assignat a nivells i en criteris retributius. En base a les funcions a realitzar, el personal podrà ser contractat com a personal docent, no docent i personal sociolaboral.
  
Els nivells arrepleguen les descripcions genèriques dels llocs de treball i els distints criteris retributius, que són els següents:
  
Personal no docent
  
- Nivell I - Auxiliar de neteja.
  
- Nivell II - Auxiliars administratius i de serveis.
  
- Nivell III - Personal administratiu 1ª/
  
 - Personal administratiu 2ª
  
- Nivell IV - Responsables de centre.
  
 - Personal tècnic.
  
- Nivell V - Personal tècnic superior.
  
- Responsables d'àrea, departament o de programacions.
  
Personal docent
  
- Professorat
  
Personal sociolaboral
  
- Coordinador/Coordinadora sociolaboral.
  
- Adjunt/Adjunta sociolaboral.
  
- Monitor/Monitora de formació sociolaboral.
  
L'enumeració de funcions, competències, nivells d'especialització, capacitat per a gestionar i relacionar-se s'djunten en l'annex II. Els criteris retributius en l'annex I.
  
Article 11. Estructura de la plantilla
  
S'entendrà per plantilla, en cada àmbit de gestió de la fundació, el conjunt dels llocs de treball necessaris en cada moment per al desenrotllament i compliment de les distintes programacions i activitats que es contracten, convenien o acorden al marge que siguen coberts per personal fix o temporal i sempre segons les necessitats del treball.
  
Article 12. Sistema d'accés a la contractació
  
La contractació del personal necessari per a cobrir les necessitats de la fundació, es realitzarà d'acord amb les disposicions legals vigents en cada moment, respectant-se en tot cas el que s'ha establit en allò relatiu als drets d'informació de la representació dels treballadors i de les treballadores.
  
La bossa-fitxer establida per a efectuar les contractacions i existent al moment de la firma d'este conveni, es mantindrà fins al 31 de març de 1999. Abans de la finalització d'este termini, la Comissió Paritària acordarà la seua descentralització per centres, comarques o grups de comarques, establint els criteris de funcionament i d'interrelació entre tots els àmbits i el fitxer central.
  
La contractació del personal no docent dels serveis centrals la realitzarà directament el Departament de Recursos Humans.
  
No s'inclouran en la bossa-fitxer aquelles persones que s'hagen de contractar per imperatiu legal d'institucions externes a la fundació, o per convenis de col·laboració amb altres entitats o el personal sociolaboral. S'informarà el Comité Intercentres de les persones contractades en base a estes excepcions.
  
La fundació informarà el comité de les necessitats a cobrir, els perfils professionals i les característiques i dades contractuals necessàries per a ocupar els llocs de treball objecte de les contractacions.
  
Quan s'hagen de seleccionar persones per a cobrir les contractacions necessàries, es tindrà en compte de forma preferent els treballadors i les treballadores amb serveis previs en la fundació, sempre que reunisquen en igualtat de condicions, els requisits de qualitat, capacitat, polivalència, titulació i adequació al lloc de treball requerit, dins del marc de l'activitat a què es referisca.
  
La proposta del personal que accedirà a la contractació indefinida la realitzarà la fundació, atenent criteris operatius i d'adequació a les necessitats de les distintes programacions i activitats.
  
Seran de lliure designació per la fundació, aquelles persones a què se'ls assignen llocs de responsabilitat o que per les necessitats del treball a realitzar hagen de ser persones de confiança de la fundació, com ara director-gerent, responsables d'àrea, departament o de programacions.
  
Article 13. Criteris de contractació i període de prova
  
Segons les necessitats de cada programació s'efectuaran les contractacions del personal, ajustant-se a les normes legals sobre contractació i les específiques que figuren en el present conveni col·lectiu, comprometent-se la fundació a la utilització dels distints models de contractació previstos en la llei, d'acord amb la finalitat i naturalesa de cada un dels contractes i les tasques i funcions a realitzar.
  
Els contractes s'efectuaran sempre per escrit.
  
En casos excepcionals i sempre que la fundació ho valore com a necessari, es contractarà el professorat pel temps suficient per a confeccionar programes d'un nou curs, elaborar guies didàctiques, programar subministraments, i qualsevol altra activitat tècnica formativa. En este cas, el dit personal quedarà adscrit al grup no docent amb la categoria, drets i deures de tècnic/a.
  
S'establix un període de prova per al personal la contractació del qual es realitze per primera vegada en la fundació, sent per a cada categoria professional els següents:
  
a) Personal pertanyent als nivells III, IV, V.
  
- Dos mesos per a contractes de duració inferior a un any i superior a huit mesos.
  
- Un mes per a contractes de més de tres mesos i inferior a huit mesos.
  
Els contractes de duració inferior a tres mesos, el període de prova serà directament proporcional a la relació de tres mesos de contracte, un mes de prova.
  
b) Personal pertanyent als nivells I, i II:
  
- Quinze dies.
  
Encara que el treballador o la treballadora haja exercit les mateixes funcions amb anterioritat en la fundació, li serà d'aplicació el període de prova que es determina en este article. El personal docent que puga ser contractat per a una nova especialitat, fins i tot dins de la mateixa família professional, haurà de complir el període de prova establit per a l'esmentat nivell.
  
Article 14. Modalitats de contractació
  
Tenint en compte que hi ha treballs o activitats que per la seua pròpia naturalesa, no tenen el caràcter de permanents o indefinits, es podran utilitzar els tipus o modalitats contractuals que la legislació preveu en estos casos, tot informant-ne a la representació legal dels treballadors i de les treballadores. Es realitzaran atenent els següents criteris:
  
A. Contracte per obra i servei. Quan es tracte de realitzar una obra o servei determinat, amb autonomia o substantivitat pròpia, dins de l'activitat normal o activitats que desenrotlle la fundació i sempre inferior a l'any. En estos contractes s'especificarà l'obra o servei per a la qual es contracta indicant el tipus de contractació, la seua duració incerta, salari a aplicar i condicions de treball.
  
B. Contracte d'interinitat o substitució. S'utilitzaran en aquells supòsits en què siga necessari substituir al personal de la fundació amb dret a reserva de lloc de treball. S'indicarà en el dit contracte el nom de la persona que s'ha substituït i la causa de la substitució.
  
C. Contractes eventuals. Es realitzaran contractes eventuals per circumstàncies de la producció en aquelles situacions específiques en què es produïsca una fort acumulació de tasques o activitats. Estos contractes es regiran per allò que s'ha establit en el Reial Decret 2.546/1994, a excepció de la seua duració màxima que s'establix en 12 mesos, dins d'un període de 18 mesos.
  
D. Contractes a temps parcial i fixos discontinus. En la realització de contractes a temps parcial i de fixos discontinus per al personal no docent, caldrà ajustar-se a allò que s'ha establit en la legislació general vigent en cada moment i en particular a allò que s'ha establit en el Reial Decret Llei 15/1998, de 27 de novembre. En el termini màxim de fins al 31 de juliol de 1999, les parts firmants d'este conveni establiran els criteris d'aplicació i desenrotllament per a les contractacions a efectuar en aplicació de dit Reial Decret Llei.
  
Contractes en pràctiques i de formació. Durant la vigència d'este conveni, la utilització de les formes de contractació previstes en la llei 63/1997, de 26 de desembre (contractes en pràctiques i formatius) es podran realitzar com a instrument efectiu de formació per a la inserció al mercat de treball. Després de l'acord previ amb la representació dels treballadors i les treballadores, s'adaptaran a allò que s'ha establit en els nivells i categories que s'especifiquen a la taula annexa.
  
Es fixa com a duració màxima improrrogable la d'un any per a ambdues modalitats de contractació. Per als contractes de formació s'establix com a edat límit, la de 20 anys.
  
No obstant això, a l'alumnat d'escoles taller i similars se'ls aplicarà el contracte de formació/aprenentatge en els mateixos termes que s'arrepleguen en la llei.
  
Conversió de contractes eventuals i temporals en indefinits. Al present conveni, li serà d'aplicació allò que s'ha regulat en la disposició addicional primera de la Llei 63/1997, de 26 de desembre.
  
Podrà concertar-se el contracte per al foment de la contractació indefinida, amb aquells treballadors i treballadores que estiguen empleats en la fundació mitjançant un contracte de duració determinada o temporal, inclosos els contractes formatius, encara que estos s'hagueren celebrat una vegada transcorregut l'any des de l'entrada en vigor del Reial Decret Llei 8/1997, de 16 de maig.
  
Article 15. Cessament de la relació laboral
  
El cessament del treballador o la treballadora es preavisarà de forma escrita amb un període mínim de 15 dies d'antelació per part de la fundació, siga quina siga la modalitat de la contractació utilitzada. En el dit preavís s'informarà de la liquidació que conclourà l'acabament del contracte. En cas d'incompliment d'este preavís la fundació abonarà al treballador o treballadora un dia de salari per cada dia de retard en el preavís. En aquells contractes de duració inferior a 15 dies no caldrà preavisar.
  
Quan el cessament siga a instància del treballador o la treballadora, este/a preavisarà a la fundació atenent els següents criteris:
  
- En contractes de duració inferior a tres mesos, el treballador o la treballadora preavisarà amb un període mínim d'una setmana d'antelació.
  
- En contractes de fins a sis mesos de duració, el treballador o la treballadora preavisarà amb un període mínim de 10 dies d'antelació.
  
- En contractes de més de sis mesos de duració, el treballador o la treballadora preavisarà amb un període mínim de 15 dies d'antelació.
  
L'incompliment del treballador o de la treballadora de l'obligació de preavisar amb la indicada antelació, donarà dret a la fundació a descomptar de la seua liquidació un dia per cada dia de retard en el preavís.
  
Tota comunicació de cessament o preavís per part de la fundació haurà d'anar acompanyada d'una proposta de liquidació, excepte que el preavís o comunicació el realitze el treballador o la treballadora.
  
El treballador o la treballadora, si així ho desitja, podrà comptar amb l'assistència d'un representant de les persones treballadores en l'acte de la firma del liquidació. Una vegada firmat pel treballador o per la treballadora el rebut del liquidació, este produirà els efectes alliberadors que li són propis.
  
A l'acabament dels contractes per temps determinat es tindrà dret a una liquidació amb el valor de les parts proporcionals de les pagues extraordinàries i altres emoluments o contrapartides econòmiques que corresponguen segons el temps realment treballat.
  
Article 16. Formació i investigació
  
Caldrà ajustar-se a allò que s'ha disposat en l'article 23 de l'Estatut dels Treballadors i en especial als articles 4, 19,52 i 64 i l'Acord Nacional sobre Formació Contínua.
  
Es crearà una Comissió de Formació composta per representants de la fundació, representants del Comité Intercentres i tres treballadors o treballadores que aportaran informació, assessorament i criteris orientatius per a l'elaboració de plans de formació.
  
En cas que la fundació no puga acollir-se al II ANFPC, fomentarà cursos de formació i reciclatge per al personal. L'organització d'estos cursos s'establirà de mutu acord entre la fundació i els representants dels treballadors i de les treballadores, procurant no alterar l'activitat funcional de la fundació.
  
Sempre que els cursos de formació i reciclatge se celebren en hores laborables, l'assistència serà obligatòria. En cas de ser fora del centre de treball propi, la fundació s'encarregarà d'assumir totes les despeses que s'hi ocasionen.
  
Si se celebren en qualsevol centre de treball i fora de la jornada laboral, l'assistència serà de caràcter voluntari.
  
Article 17. Promoció en el treball
  
Ascensos. Els treballadors i les treballadores no docents amb contracte fix, fix discontinu o a temps parcial indefinits, podran promocionar-se a categories professionals superiors quan les necessitats de l'organització del treball definides per la fundació així ho demanen. Els criteris que possibiliten la promoció dels treballadors i de les treballadores seran els següents:
  
- El perfil acadèmic i/o professional a què es referix la categoria promocionada i que figura en l'annex II .
  
- Concurs de mèrits entre els quals es tindrà en compte la formació complementària relacionada amb la categoria a què es pretén accedir, i també l'experiència professional en categories similars.
  
- La prova de selecció específica entre les persones aspirants.
  
- No s'aplicaran els criteris anteriors quan per decisió ponderada de la fundació, s'ascendisca un treballador o una treballadora i sempre, que concórreguen mèrits i criteris professionals del treballador o de la treballadora a promocionar. El Comité Intercentres serà informat de la decisió d'estos ascensos.
  
La fundació podrà delimitar el nombre d'aspirants, i també la pertinença d'estos a un territori o departament, quan les necessitats de l'organització del treball així ho determinen.
  
Per a l'aplicació i el desenrotllament dels ascensos s'ajustaran a les següents normes:
  
Exposar les dades de la promoció als taulers d'anuncis de la fundació amb una antelació de 5 dies hàbils, entre el dia que es rep el comunicat i el dia de termini de presentació de sol·licituds.
  
En el cas de realitzar proves selectives es trametran al Comité Intercentres, a més a més de l'anteriorment exposat, els criteris de selecció establits amb una antelació de tres dies tot incloent la data, l'hora i el lloc on es realitza la prova.
  
La fundació informarà el Comité sobre persones que han realitzat les proves, les avaluacions efectuades i la persona o les persones seleccionades.
  
Mobilitat funcional. No es considera promoció en el treball la mobilitat funcional en la fundació. No obstant això anterior, el treballador o la treballadora podrà sol·licitar el canvi a un altre lloc de treball del mateix nivell i igual categoria, quan concórreguen circumstàncies que així ho exigisquen.
  
Article 18. Treballs de superior i inferior categoria
  
Als treballadors i les treballadores que pel seu contracte de treball, els corresponga una categoria professional i la fundació els assignara mitjançant un comunicat exprés, a funcions pertanyents a una categoria professional superior, per un període de temps de tres mesos ininterromputs o interromputs durant un any, li serà reconeguda esta categoria superior.
  
En el cas d'existència del comunicat a què es fa referència en el paràgraf anterior, el treballador o la treballadora cobrarà la diferència salarial a partir del moment en què comence a efectuar treballs d'esta activitat superior.
  
Si el treballador o la treballadora es considerara assignat a funcions de categoria superior durant els períodes de temps determinats en este article, i no hi haguera comunicat exprés de la fundació, podrà reclamar a esta, els beneficis oportuns que considere a través del Comité Intercentres.
  
Si per necessitats peremptòries o imprevisibles de l'activitat productiva, la fundació precisara destinar un treballador o una treballadora a funcions o tasques corresponents de categoria inferior a aquella per la qual va ser contractat/ada, només hi podrà romandre pel temps imprescindible, mantenint les retribucions salarials i altres drets derivats de la categoria professional que figure en el seu contracte, havent-se de comunicar esta circumstància a la representació legal dels treballadors.
  
Article 19. Jornada laboral
  
Personal no docent
  
Durant la vigència d'este conveni i la d'este article en concret, en base a allò establit en el quadre següent s'acorda per al personal no docent, el següent quadre amb el desenrotllament de la jornada anual, jornada setmanal i festes retribuïdes de conveni:
  
Per al desenrotllament d'este quadrant, s'ha utilitzat el criteri que l'any té 228 dies de treball efectiu.
  
En els supòsits en què la jornada laboral abaste o supere les cinc hores continuades dins de la jornada laboral diària establida, es consideraran inclosos els 20 minuts de descans, sent la jornada ordinària de dilluns a divendres.
  
La fundació, respectant el nombre d'hores laborals establides en el quadre anterior, podrà acordar a través de la representació legal dels treballadors i les treballadores, l'horari més adequat a les necessitats de les distintes programacions en cada època de l'any, havent de compensar-se els excessos de jornada que es puguen produir en determinades èpoques, amb temps de descans en aquelles altres de menor activitat en la fundació.
  
Segons les necessitats del servei, s'establirà en cada centre de treball l'organització de la jornada necessària, bé per mitjà de torns, guàrdies, etc. de comú acord amb la representació dels treballadors i de les treballadores.
  
Als mesos de juliol i agost s'efectuarà jornada intensiva, establint-se en conseqüència els torns i les guàrdies necessàries per a complir amb les necessitats de la producció i els serveis corresponents.
  
Personal docent
  
Amb caràcter general la jornada laboral màxima del personal docent serà de 25 hores lectives setmanals.
  
Personal docent de formació ocupacional
  
Per a este personal docent la jornada laboral serà de 5 hores lectives diàries de dilluns a divendres. No obstant això, esta jornada lectiva podrà ser modificada si així s'acordara amb l'administració, tot informant-ne el Comité Intercentres. A este personal docent li correspon que la seua retribució siga mensual i en conseqüència, les funcions dins de l'horari setmanal seran les següents:
  
Impartició de l'activitat formativa contractada segons els procediments i les normes establides per la fundació.
  
Este professorat haurà d'assistir a les reunions del Departament Claustres i realitzarà tasques inherents la docència organitzades per la fundació, per a la bona coordinació i funcionament de l'activitat docent fora del seu horari lectiu.
  
La modificació de la jornada laboral acordada en el paràgraf anterior suposa el manteniment dels drets adquirits per este col·lectiu de treballadors i de treballadores en relació a les cotitzacions a la Seguretat Social.
  
Personal docent de formació contínua
  
Atesa la diversitat de tipus i models de cursos a realitzar per este professorat i en base als acords amb les distintes administracions, entitats externes i salaris/hora establits en este conveni, la jornada del personal docent de formació contínua en les seues diferents modalitats i programes, serà la lectiva efectiva que figure en el seu contracte laboral. Les funcions dins de l'horari setmanal seran les següents:
  
Impartició de l'activitat formativa contractada segons els procediments i les normes establides per la fundació.
  
Este professorat haurà d'assistir a les reunions del departament, claustres i realitzarà tasques inherents a la docència organitzades per la fundació per a la bona coordinació i funcionament del seu horari lectiu.
  
Article 20. Calendari laboral i horari
  
En aquelles localitats on els dies festius locals coincidisquen amb el període de vacances establit, seran canviats per uns altres dies laborables de mutu acord entre les persones treballadores afectades i la fundació.
  
L'aplicació i el desenrotllament d'este article s'efectuarà d'acord amb allò que s'ha establit en l'article 19.
  
En la confecció del calendari laboral i horaris de cada any, es tindran en compte fins a la seua desaparició en l'any 2002 inclòs, la distribució dels dies de festa retribuïda que consten en el quadre de l'article 19, al marge de les festes oficials i locals que corresponguen, podent-se acordar cada any altres festes que tindran la consideració de recuperables.
  
En l'elaboració del calendari laboral i horaris dels anys 1999, 2000 i 2001, es tindrà en compte que, del total de festes retribuïdes establides en el quadre de l'article 19, haurà de deixar-se'n una perquè s'elegisca en cada centre o localitat i la resta, seran homogènies per a tot el personal afectat.
  
Article 21. Vacances
  
Tot el personal tindrà dret a gaudir unes vacances retribuïdes de 31 dies naturals per any de treball, o la part proporcional corresponent segons el temps de contractació en la fundació. Es gaudiran sempre dins de l'any natural en curs, sense que en cap cas puguen ser compensades de forma econòmica.
  
Com a norma general, les vacances es gaudiran al mes d'agost, excepte que per necessitats del servei calga establir-les en altres períodes. Com a màxim, al mes de maig de cada any s'organitzarà juntament amb la representació legal dels treballadors i de les treballadores, el calendari de les vacances de cada un dels centres de FOREM PV, i la forma del seu gaudi per a les persones treballadores contractades. Per acord entre la fundació i la representació legal dels treballadors i les treballadores podrà dividir-se en dos o més períodes el gaudi de les vacances, sent imprescindible el que un dels períodes tinga 21 dies naturals consecutius o la part proporcional corresponent.
  
Quan es realitzen els contractes del personal, es procurarà tindre en compte que el gaudi de les vacances que els corresponguen s'efectue dins de la duració prevista d'este.
  
En els casos que s'haja de treballar en el mes d'agost, el gaudi de les vacances del personal fix i fix discontinu, s'establirà de mutu acord entre les parts, amb preferència en l'època estival. No obstant això, en els casos individuals que el treballador o la treballadora haja d'efectuar la seua activitat en el mes d'agost, podrà optar a gaudir les seues vacances en un altre període de la seua elecció, havent-se de fixar amb la suficient antelació.
  
La situació d'incapacitat temporal derivada de malaltia o accident greu, amb part d'hospitalització i la baixa maternal, interromprà o suspendrà el gaudi de les vacances, tenint dret el personal afectat a un nou assenyalament de vacances pel temps que reste, una vegada causada la situació d'alta sempre que siga possible dins de l'any natural.
  
Quan per necessitats d'algun tipus d'activitat romanguen oberts alguns centres de treball durant el mes d'agost, s'acorda el següent:
  
1. Per a la contractació del personal no docent:
  
Tot el personal no docent de caràcter temporal tindrà dret a gaudir d'unes vacances retribuïdes de 31 dies naturals, sempre que els haja meritat com a conseqüència del seu contracte i per un període ininterromput d'un any, o la part proporcional, si el període de temps del seu contracte en la fundació és inferior a un any.
  
El personal no docent de caràcter temporal que no els corresponga treballar al mes d'agost, gaudirà en este mes el total de les seues vacances que li correspondrien fins l'acabament del seu contracte. La resta de dies del mes d'agost que no li corresponguen vacances, la seua situació serà assimilada a la del permís no retribuït, per la qual cosa en estos dies no s'incorporarà al seu centre de treball.
  
El personal no docent de caràcter temporal que haja de treballar al mes d'agost per a qualsevol tipus d'activitat de la fundació, gaudirà les vacances que li corresponguen per la totalitat del seu contracte dins de la seua duració, sempre que l'activitat a desenrotllar així ho permeta. En este supòsit, la fundació comunicarà amb suficient antelació al treballador o la treballadora les dates de vacances.
  
2. Per a la contractació del personal docent:
  
El personal docent que no impartix curs al mes d'agost i seguix en setembre, finalitzarà temporalment el contracte durant el mes d'agost, renovant-se este al mes de setembre.
  
Article 22. Permisos retribuïts i no retribuïts
  
1. Permisos retribuïts:
  
Les persones retribuïdes previ avís i justificació, podran absentar-se del treball amb dret a remuneració pels següents casos:
  
- Quinze dies naturals per matrimoni o inici de convivència equivalent entre persones del mateix o distint sexe. En ambdós casos la fundació i la representació dels treballadors i de les treballadores decidiran la forma de la seua verificació.
  
- 2 dies laborals per infantament d'esposa o companya.
  
- 3 dies laborals per malaltia greu o mort de qualsevol familiar de primer grau de consanguinitat o afinitat.
  
- 2 dies laborals per malaltia greu o mort familiar de segon grau de consanguinitat o afinitat.
  
- 1 dia laboral per canvi de domicili habitual.
  
- 1 dia natural en cas de matrimoni de qualsevol familiar de primer grau de consanguinitat i afinitat i sempre que el matrimoni se celebre en dia laborable.
  
- El treballador o la treballadora sol·licitarà els dies corresponents per escrit. Quan en els supòsits anteriors, haja de desplaçar-se 200 quilòmetres o més, els permisos s'augmentaran en dos dies naturals.
  
- El temps indispensable per a realitzar funcions sindicals o de representació, en els termes establits per la llei i pel present conveni.
  
- El temps necessari en els casos d'assistència a consulta mèdica, presentant el corresponent justificant.
  
- Les persones afectades per toxicomania o alcoholèmia, tindran un permís retribuït pel temps que requerisca seguir el seu tractament prescrit i degudament justificat, sempre en cas que no li siga reconeguda la incapacitat temporal.
  
- Qui tinga al seu càrrec fills o filles menors d'edat, disposaran del temps indispensable per a acompanyar-los a la consulta mèdica degudament justificada.
  
- El temps indispensable per al compliment d'un deure inexcusable de caràcter públic o personal, sempre que es presente el consegüent justificant.
  
- Els treballadors i les treballadores tindran dret als necessaris períodes d'absència del treball, remunerats, quan decidisquen sotmetre's a tècniques de fecundació assistida, davant la infertilitat de la parella.
  
- En el mateix sentit, es concediran permisos necessaris remunerats per a la realització d'exàmens prenatals per prescripció facultativa, i també l'assistència a gimnàstica de preparació al part.
  
- Els treballadors i les treballadores, per lactància d'un fill o filla menor de nou mesos, tindran dret a dues hores d'absència en el treball, a elegir: durant la jornada laboral o a l'inici o la fi de la jornada, fraccionant-la en dues parts.
  
Per voluntat pròpia de la persona treballadora, es podrà substituir este dret per la reducció de mitja hora de la jornada normal amb la mateixa finalitat. A este permís té dret tant el pare com la mare.
  
En tot el que no quede reflectit en el present conveni caldrà ajustar-se a allò que s'ha disposat en l'Estatut dels Treballadors i altres normativa legals.
  
Tot el personal de caràcter fix, les persones amb contractes fixos discontinus i les persones contractades per duració determinada, en què hagen transcorregut més de tres mesos des de l'inici de la seua contractació i que cursen estudis per a l'obtenció de títol acadèmic i professional, tindran dret a un dia de permís retribuït per a la realització de l'examen corresponent, avisant amb una antelació mínima d'una setmana i justificant-hi la participació. Així mateix a qualsevol que curse amb regularitat estudis per a l'obtenció d'un títol acadèmic i professional, se li podrà facilitar el torn de treball si tal fóra el règim instaurat.
  
Així mateix podran sol·licitar permisos no remunerats per a la preparació d'exàmens, que els seran concedits segons les possibilitats de necessitat de la fundació i mai per un temps superior a un mes.
  
En els casos en què un treballador o una treballadora considerara convenient realitzar estudis reconeguts amb titulació oficial o adreçats al desenrotllament de la seua qualificació professional, podrà sol·licitar el permís individual, regulat al II Acord Nacional sobre Formació Contínua.
  
2. Permisos no retribuïts
  
En casos excepcionals i per motius justificats, es podrà sol·licitar permís no retribuït per un període inferior a sis mesos. Se sol·licitarà amb un preavís per part del treballador i la treballadora amb quinze dies d'antelació. El dit permís serà concedit o denegat després de l'audiència prèvia dels representants dels treballadors i les treballadores.
  
En els casos de malaltia greu de llarga duració d'un fill o una filla, es disposarà dels dies necessaris de permís sense sou, havent de justificar les absències al treball.
  
Quan concórreguen circumstàncies de malaltia greu de llarga duració del cònjuge, parella de fet o familiars compresos en el 1r i 2n grau de consanguinitat i s'acredite la necessitat d'atendre personalment les conseqüències derivades d'aquelles situacions, este permís serà sense sou pel temps necessari i no superior a un any.
  
El personal no docent de caràcter fix, les persones amb contractes discontinus i les de duració determinada, que hagen transcorregut més de 6 mesos des de l'inici de la seua contractació, podran sol·licitar un permís no retributiu per a completar la seua formació mitjançant la realització de cursos de formació. Hauran de sol·licitar-lo a la fundació per escrit amb 15 dies d'antelació, indicant les següents dades:
  
- Nom, duració del curs (data d'inici i acabament).
  
- Horari d'assistència.
  
- Entitat organitzadora.
  
- Localitat d'impartició.
  
Es podrà concedir el permís si la fundació considera que el curs de formació sol·licitat és beneficiós tant per a la persona treballadora com per a les funcions que exercix en el seu lloc de treball dins de la fundació. Prèviament la persona treballadora serà informada de la quantitat a descomptar en la nòmina.
  
En el cas que el treballador o la treballadora considere convenient l'assistència a un curs de formació contínua relacionat amb el seu lloc treball i dins de la seua jornada laboral, ho comunicarà a la fundació, que després de l'estudi previ del cas podrà concedir el permís. En este cas el 50% del temps de permís anirà a càrrec de la fundació, mentre que l'altre 50% anirà a càrrec de la persona treballadora.
  
En el cas que la fundació considere necessària la formació d'alguna persona treballadora fora del seu horari de treball, les hores d'assistència al curs es disminuiran de la seua jornada laboral o es compensaran en temps de descans en un altre moment.
  
Article 23. Excedències
  
L'excedència podrà ser voluntària o forçosa.
  
La forçosa, que donarà dret a la conservació del lloc de treball i al còmput de l'antiguitat de la seua vigència, es concedirà per: \* Servei Militar o Prestació Social Substitutòria, \* nomenament o elecció de càrrec públic o sindical. El reingrés haurà de ser sol·licitat dins del mes següent al cessament del càrrec públic.
  
Tots els treballadors i les treballadores que tinguen almenys un any d'antiguitat en la fundació i la relació laboral dels quals siga de caràcter indefinit, podran sol·licitar excedència voluntària per un període no inferior a un any ni superior a cinc anys. Esta excedència s'entendrà sempre concedida sense dret a percebre cap retribució i sense que el període d'excedència compute a cap efecte, exceptuant-ne les excedències forçoses.
  
Es podran concedir excedències de menys d'un any en casos extraordinaris.
  
El dret d'excedència només podrà tornar a ser gaudit pel treballador i la treballadora, si han transcorregut quatre anys des del final de l'anterior excedència.
  
La petició d'excedència voluntària es cursarà per escrit a la Direcció de la fundació, qui respondrà concedint-la o no, en la mateixa forma.
  
En cas d'excedències voluntàries, la incorporació al seu lloc de treball, serà immediata en les de fins un any i haurà de ser sol·licitada per escrit amb un mes d'antelació a la data en què finalitze el període d'excedència. A partir del primer any la incorporació al lloc de treball es realitzarà quan hi haja vacant.
  
En cas d'excedència voluntària per maternitat, la reincorporació serà immediata durant el primer any i mig, comptat des de l'inici d'esta.
  
Les persones treballadores afectades per toxicomania o alcoholèmia, tindran dret a excedència voluntària pel temps necessari amb reserva del lloc de treball.
  
Article 24. Retribucions
  
El personal no docent serà retribuït de forma mensual en base a la taula de salaris que consta com annex I.
  
El personal docent serà retribuït en base a les taules de salaris que consten com annex I.
  
El salari de les persones contractades com a docents de Formació Ocupacional es correspondrà amb els nivells que tenen establides les administracions públiques en els seus acords. Estos nivells atenen el nivell formatiu, el grau de dificultat i les funcions a realitzar establits en esta normativa i que es corresponen en cada cas i moment amb les taules annexes.
  
El personal no docent podrà sol·licitar bestretes a compte del salari mensual per un valor de fins al 50% del salari net a percebre.
  
El treballador o la treballadora no docent de caràcter fix que preste els seus serveis amb més d'un any d'antiguitat en la fundació, podrà demanar un préstec de fins a tres mensualitats a tornar en un any, a raó d'una quantia fixa mensual. El personal no docent amb contracte eventual podrà sol·licitar-lo sempre que la devolució de la totalitat del préstec es realitze en el període que resta des del dia que se li entregue fins a l'acabament del seu contracte.
  
Si per necessitats dels convenis de col·laboració o acords implícits amb entitats externes privades o públiques, la fundació podrà contractar amb els salaris de dits convenis de col·laboració.
  
Article 25. Pagues extraordinàries
  
S'establixen dues pagues extraordinàries corresponents a una mensualitat de salari base en cadascuna. Estes pagues s'abonaran en concepte d'estiu (2a quinzena de juny) i en concepte d'hivern (entre el 15 i 20 de desembre).
  
Els responsables de centre, àrea, departament o de programacions, percebran les pagues extres amb l'import de la seua retribució total mensual i de forma proporcional al temps de desenrotllament de l'esmentada responsabilitat.
  
Estes pagues seran proporcionals al temps treballat en el semestre natural immediatament anterior al seu venciment.Els treballadors i les treballadores amb contracte per temps determinat es regiran per allò que s'ha establit en l'article 15, referent a liquidació i quant a l'abonament de les pagues extraordinàries, excepte per a aquelles persones contractades, les dates de treball de les quals coincidisquen amb els dies d'abonament especificats en el primer paràgraf d'este article.
  
Es podrà demanar a la fundació que avance dues pagues extres a qualsevol persona treballadora fixa que ho sol·licite, abonant-se en el seu dia les diferències que per augments posteriors es produïren.
  
Article 26. Hores extraordinàries i nocturnes
  
Les hores extraordinàries són de caràcter excepcional i limitades.
  
Tindran la consideració d'hores extraordinàries, cada hora de treball que es realitze sobre la duració màxima de la jornada efectiva de treball.
  
Es podrà abonar l'hora extraordinària amb un increment d'un 75% sobre el salari que correspondria a una hora ordinària o en el seu cas, es compensaran pel temps equivalent de descans retribuït incrementat almenys, en el percentatge abans indicat.
  
El nombre d'hores extraordinàries no podrà ser superior a 60 a l'any. Per als treballadors i les treballadores que per la modalitat o duració del seu contracte, realitzaren una jornada en còmput anual inferior a la jornada general en la fundació, el nombre màxim anual d'hores extraordinàries es reduirà en la mateixa proporció que existisca entre tals jornades.
  
Els treballadors i les treballadores contractats a temps parcial que puguen realitzar hores, la duració de les quals siga superior a la jornada establida en el seu contracte es consideraran com hores complementàries segons l'establit en el Reial Decret Llei 15/1998, de 27 de novembre.
  
La prestació de treball en hores extraordinàries serà voluntària.
  
La realització d'hores extraordinàries es registrarà dia a dia i es totalitzaran setmanalment, i es lliurarà còpia del resum setmanal al treballador o a la treballadora.
  
La jornada laboral realitzada en el període comprés entre les 10 de la nit i les 6 del matí, excepte quan el salari s'haja establit atenent que el treball siga nocturn per la seua pròpia naturalesa, tindran una retribució específica incrementada, com a mínim, en un 25% sobre el salari base.
  
Article 27. Dietes
  
Les persones treballadores de la fundació, que per motius de treball, hagen de desdejunar, dinar, sopar o pernoctar fora del seu domicili, tindran estes dietes estipulades:
  
- Desdejuni: 400.
  
- Dinar: 1.800.
  
- Sopar: 1.500.
  
- Habitació: 4.900 (amb justificant).
  
Article 28. Plus de transport
  
Quan per necessitats del servei, el personal haja de desplaçar-se del seu centre de treball, la fundació abonarà les despeses que este desplaçament haja ocasionat després de la justificació prèvia d'estes.
  
Als treballadors i les treballadores de la fundació que per motius de treball hagen d'utilitzar el seu propi vehicle, se'ls retribuirà a raó de 24 pessetes el quilòmetre, aplicant-se la fórmula ja establida.
  
Article 29. Clàusula de revisió salarial
  
Si l'índex de preus al consum final de 1999 supera l'increment de l'1,8% previst pel Govern, s'efectuarà la revisió salarial corresponent, aplicant-se la diferència percentual resultant a les taules salarials del personal no docent, a partir de l'1 de gener de l'any 2000.
  
Les quantitats corresponents a l'aplicació retroactiva d'esta revisió salarial, seran abonades en els tres primers mesos de l'any 2000.
  
A partir de l'1 de gener de l'any 2000, les taules salarials del personal no docent, s'incrementaren amb l'índex de preus al consum previst pel Govern per a enguany. Igualment al personal docent de formació contínua se li aplicarà el dit índex de preus al consum previst, però sense clàusula de revisió salarial.
  
Si l'índex de preus al consum final de l'any 2000 supera l'increment previst pel Govern per a eixe mateix any, s'efectuarà la revisió salarial corresponent, aplicant-se la diferència percentual resultant a les taules salarials del personal no docent, a partir de l'1 de gener del 2001. Les quantitats corresponents a l'aplicació retroactiva d'esta revisió, seran abonades en els tres primers mesos de l'any 2001.
  
Article 30. Complements per malaltia, accident o maternitat
  
La fundació complementarà les prestacions de la Seguretat Social per invalidesa temporal de malaltia comuna, accident o maternitat, mentre la persona treballadora es trobe en esta situació, fins al cent per cent del seu salari real, des del primer dia de baixa.
  
Article 31. Protecció a la maternitat en el treball
  
En atenció a l'especial situació de la treballadora en estat de gestació o lactància, la fundació facilitarà el canvi de lloc de treball o activitat que puga afectar negativament el desenrotllament d'esta gestació o lactància, sense minva de retribució, categoria o del dret de la reincorporació posterior.
  
Es prohibirà realitzar treballs tòxics, penosos o perillosos durant l'embaràs o període de lactància.
  
La treballadora en període de gestació i lactància tindrà dret a no treballar en horari nocturn i/o torns
  
Article 32. Salut laboral
  
En aplicació de la Llei de Prevenció de Riscos Laborals (Llei 31/1995, de 8 de novembre), les parts firmants acorden en el termini de dos mesos, constituir el Comité Intercentres de Seguretat i Salut que tindrà una composició de 6 membres, 3 per la fundació i 3 per la part social. El dit comité, elaborarà un reglament de funcionament i triarà entre els seus membres un president o una presidenta i un secretari o una secretària. Entre les seues activitats, este comité elaborarà una proposta d'actuació que servisca de base a la presa de decisions i mesures de prevenció, per la fundació i la representació legal dels treballadors i de les treballadores.
  
Quan el personal haja d'exercir un lloc de treball d'inferior categoria per motiu d'incapacitat laboral sobrevinguda i produïda per accident de treball en la fundació, esta continuarà satisfent-li el sou de la seua categoria anterior.
  
La fundació canviarà de lloc de treball, respectant la mateixa categoria professional, a aquells treballadors i treballadores que acrediten que el seu lloc de treball els produïx perjudicis en la seua salut.
  
Article 33. Revisions mèdiques
  
Tots els treballadors i les treballadores de la fundació tenen dret a una revisió mèdica anual com a mínim. En estes revisions s'efectuaran les proves específiques en el temps i forma que s'establisca, adaptant-se necessàriament als factors de risc del lloc de treball. Per això, es negociarà un protocol específic amb la mútua que es concerte.
  
Este protocol tindrà en compte els riscos específics de cada lloc de treball. El dit protocol estarà inclòs dins del Pla de Prevenció que es realitzarà en la fundació.
  
La fundació consultarà prèviament amb el Comité Intercentres la decisió sobre la contractació de la mútua corresponent. Es facilitarà al treballador o la treballadora còpia intel·ligible del reconeixement mèdic realitzat. En tot cas, l'informe clínic pertany a l'esfera íntima de les persones treballadores i com tal ha de ser protegit.
  
Article 34. Assegurança col·lectiva
  
La fundació concertarà una pòlissa d'assegurança que cobrisca riscos de mort i invalidesa dels treballadors i treballadores, amb la quantitat següent:
  
- Mort: 3.500.000 pessetes.
  
- Incapacitat: 6.500.000 pessetes.
  
Article 35. Assegurança de responsabilitat civil
  
La fundació concertarà per al personal docent, responsables de centre, responsables de justificació, personal directiu i membres del Patronat una assegurança de responsabilitat civil. La prestació màxima per sinistre serà de 18.381.242 de pessetes.
  
Article 36. Mobilitat geogràfica
  
Caldrà ajustar-se a allò que s'ha disposat en l'Estatut dels Treballadors, article 40.
  
Autoritzat el trasllat, el treballador o la treballadora tindrà dret a optar entre el trasllat, percebent una compensació per les despeses, o a extingir el seu contracte mitjançant la indemnització que es fixe, com si es tractara d'extinció autoritzada per causes tecnològiques o econòmiques. La compensació a què es referix el primer supòsit comprendrà tant les despeses pròpies com dels familiars al seu càrrec, en els termes que es convinga entre les parts, que mai no serà inferior als límits mínims establits en el conveni col·lectiu. D'igual forma, es determinarà el termini d'incorporació al nou lloc de treball, que no serà inferior al de trenta dies.
  
Article 37. Drets sindicals
  
Els treballadors i les treballadores tindran dret a una hora al mes retribuïda i acumulable per a la realització d'assemblees en temps de treball. Es procurarà no entorpir l'activitat de la fundació.
  
La fundació dotarà d'un local per al Comité Intercentres amb els mitjans necessaris per a exercir la seua labor de representació.
  
La fundació informarà el Comité Intercentres de l'activitat i la gestió realitzada en totes les programacions, proporcionant-li el compte de resultats, el balanç i la memòria. Així mateix, se'ls facilitarà de forma anual còpia dels pressupostos i balanços de la fundació.
  
Cadascun dels representants legals dels treballadors i de les treballadores, disposaran cadascú del crèdit d'hores mensuals establides en l'article 68 (apartat e) de l'Estatut dels Treballadors. Podran transferir i acumular totes o part, d'un o diversos dels seus membres, de mutu acord amb la fundació.
  
Quan se celebren eleccions sindicals en la fundació, es consideraran elegibles segons este conveni, totes aquelles persones treballadores majors de dihuit anys l'antiguitat dels quals en la fundació siga com a mínim de tres mesos.
  
Per a complir la Llei 1/1995, de 7 de gener, s'informarà els representants dels treballadors i treballadores en matèria de contractació. En el mateix sentit i per a complir l'article 64.1 de l'Estatut dels Treballadors, en allò referent a les competències del Comité d'Empresa.
  
El Comité rebrà informació de totes les sancions o amonestacions imposades independentment del seu grau i de forma prèvia a fer-les efectives.
  
En cas de sanció a partir de falta greu, serà preceptiu obrir expedient contradictori, independentment que el treballador o la treballadora siga o no representant dels treballadors/es.
  
Article 38. Comité Intercentres
  
Es constituïx un Comité Intercentres que serà la representació legal de totes les persones treballadores de la fundació al País Valencià.
  
Estarà compost per un màxim de 6 membres. En la seua constitució es guardarà la deguda proporcionalitat obtinguda en les eleccions sindicals en cada província.
  
La fundació dotarà amb un fons per a despesa de desplaçament del Comité Intercentres que hauran de ser objecte de justificació documental.
  
Reglamentàriament este Comité determinarà els seus càrrecs executius, funcions, periodicitat de les seues reunions i funcionament. Per a l'exercici de les seues funcions cada membre del Comité Intercentres disposarà d'un còmput total de 20 hores mensuals en jornada ordinària.
  
El Comité Intercentres està legitimat per a negociar convenis col·lectius amb la fundació, reglaments i qualsevol tipus de pactes que interessen als treballadors i les treballadores de la fundació, sense perjudici de les competències, que en els seus respectius àmbits, puguen tindre els representants legals dels treballadors i les treballadores.
  
Podrà elegir entre els representants elegits els que corresponguen per a la negociació del conveni col·lectiu amb la fundació i assumir qualsevol altra competència que li reconega la legislació vigent.
  
Article 39. Quota sindical
  
A requeriment del treballador o la treballadora, la fundació descomptarà de la seua nòmina l'import de la quota sindical, i l'ingressarà en el compte indicat pel sindicat.
  
Article 40. Representació dels treballadors i de les treballadores en el patronat
  
El Patronat entregarà al president o la presidenta del Comité Intercentres l'ordre del dia de les reunions que es convoquen, amb una antelació de 48 hores, i podrà assistir el president o la presidenta en aquelles en què els temes a tractar afecten directament els treballadors i les treballadores de la fundació, amb dret a veu.
  
Article 41. Organització pràctica del treball
  
Per a la modificació de les condicions de treball caldrà ajustar-se a allò que s'ha disposat amb caràcter general en l'Estatut dels Treballadors (Reial Decret Legislatiu 1/1995, de 24 de març).
  
Article 42. Faltes dels treballadors i les treballadores
  
Es consideren faltes les accions o omissions que suposen incompliment o crebant dels deures establits per les posicions legals vigents, en tot allò que no quede regulat en el present conveni.
  
Les faltes es classifiquen en consideració a la seua importància, transcendència i perjudici ocasionat en: lleus, greus i molt greus.
  
La Direcció comunicarà les faltes greus i molt greus de forma escrita a la persona treballadora, fent constar la data i els fets que la motiven.
  
Article 43. Faltes lleus
  
Tenen consideració de faltes lleus les següents:
  
1. De dues a quatre faltes de puntualitat al llarg d'un mes, sempre que no siguen justificades.
  
2. L'abandó injustificat del lloc de treball.
  
3. Faltar al treball un dia al mes sense causa justificada.
  
4. No notificar en el termini de tres dies la baixa per IT, excepte que es demostre la impossibilitat de fer-ho.
  
5. Negar-se a assistir a un curs de caràcter obligatori.
  
6. Embriaguesa ocasional.
  
7. El retard, la negligència o la descurança reiterada en el compliment de les instruccions rebudes.
  
8. La descurança reiterada en la conservació dels locals, materials i documents de la fundació.
  
9. L'incompliment de la bona fe contractual, que supose un crebant en l'activitat de la fundació.
  
10 No comunicar els canvis experimentats en la família, que puguen afectar les prestacions de la SS o a la relació laboral amb Hisenda Pública.
  
Article 44. Faltes greus
  
Tenen consideració de faltes greus les següents:
  
1. De cinc a set faltes de puntualitat al llarg d'un mes, sempre que no siguen justificades.
  
2. Faltar dos dies al mes sense causa justificada.
  
3. Simular la presència d'un altre treballador o treballadora al lloc de treball.
  
4. Simular malaltia o accident, per temps inferior a tres dies.
  
5. Reincidència en cometre de tres o més faltes lleus, encara que siguen de distinta naturalesa, dins d'un mateix trimestre, quan hagen intervingut sancions
  
6. La utilització o difusió indegudes de dades o assumptes de què es tinga coneixement per raó del seu contracte en la fundació.
  
7. L'incompliment de la bona fe contractual quan es deriven o puguen derivar-se perjudicis greus per a la fundació.
  
8. L'incompliment o abandó de les normes i mesures de salut laboral del treball establides.
  
9. La negligència que puga causar greus danys en la conservació dels locals, material o documents de la fundació.
  
10. L'abandó del treball sense causa justificada, en dues jornades laborals al mes.
  
Article 45. Faltes molt greus
  
Són faltes molt greus les següents:
  
1. La indisciplina en el treball.
  
2. La publicació o utilització indeguda de documentació i informació de la fundació.
  
3. L'abús de confiança o deslleialtat en les gestions encomanades, transgredint la bona fe contractual.
  
4. Més de set faltes de puntualitat sense justificar en un període de 30 dies naturals, més de 15 en sis mesos, i més de 25 en un any.
  
5. Faltar al treball més de dos dies sense causa justificada durant un període d'un mes.
  
6. L'embriaguesa habitual.
  
7. Dedicar-se a activitats dins de l'horari de treball que impliquen competència deslleial per a la fundació.
  
8. Els maltractaments de paraula i obra o falta greu de respecte als companys i companyes de treball.
  
9. La disminució voluntària i continuada sense causa justificada en el rendiment normal del treball.
  
10. La reincidència de dos o més faltes greus, encara que siguen de distinta naturalesa, dins d'un trimestre.
  
 11. La toxicomania quan repercutisca negativament en el treball.
  
12. Furt i robatori tant als treballadors i treballadores com a la fundació o a qualsevol persona.
  
13. Reiteració en la simulació de malaltia o accident.
  
14. Les ofenses verbals i/o físiques d'índole sexual o de qualsevol altra naturalesa, exercides sobre qualsevol persona treballadora i/o sobre l'alumnat.
  
15. Tota actuació que supose discriminació per raó de raça, sexe, religió, llengua, opinió, lloc de naixement o qualsevol una altra condició o circumstància personal o social.
  
Article 46. Sancions i procediment sancionador
  
Dues faltes lleus constituïxen una falta greu i dues faltes greus constituïxen una falta molt greu.
  
Les sancions que procedisca imposar en cada cas per les faltes comeses, seran les següents:
  
Per faltes lleus:
  
a) Amonestació verbal.
  
b) Amonestació per escrit.
  
Per faltes greus:
  
a) Suspensió de sou i faena d'un a quinze dies.
  
b) Pèrdua dels drets determinats en l'article 12 quant a l'accés i renovació de nous contractes.
  
Per faltes molt greus:
  
a) Suspensió de sou i faena de quinze dies a dos mesos.
  
b) Acomiadament.
  
En cas d'incórrer qualsevol persona treballadora en la falta tipificada en el punt 14 de l'article 45, la sanció serà d'acomiadament.
  
Procediment sancionador:
  
Les persones treballadores podran ser expedientades a proposta dels seus responsables superiors. Prèviament a l'inici del procediment, el responsable haurà de remetre al Departament de Recursos Humans les proves documentals que hi haja a tal efecte.
  
Una vegada comunicat a direcció a través de Recursos Humans l'expedient de la possible sanció, s'iniciarà el procediment penalitzador. Es comunicarà per escrit a la persona interessada i a la representació legal dels treballadors i de les treballadores, podent intervindre en el procés. S'obrirà un procés d'al·legació de proves aclaridores, realitzant-s'hi en el termini de 5 dies hàbils.
  
La direcció, en un termini de 20 dies comptats des que es tanca el procés d'al·legacions, haurà d'imposar la sanció, i de no ser així, es considerarà arxivat l'expedient disciplinari.
  
Article 47. Prescripció
  
Les faltes lleus prescriuran als 10 dies, les faltes greus als 20 dies i les molt greus als 60 dies.
  
El termini de la prescripció s'inicia a partir que la Direcció té coneixement de la falta comesa i en tot cas, als sis mesos d'haver-la comesa.
  
Disposició transitòria primera
  
A partir de l'1 de gener de 1999 desapareix la vigència de l'article 25 de l'anterior conveni col·lectiu que va estar vigent fins al 31 de desembre de 1998.
  
Disposició addicional primera
  
Graus de consanguinitat i afinitat
  
Personal docent
  
Professorat Formació Contínua
  
Piap 3.868 PTA/hora
  
Intersectorials. 3.868 PTA/hora
  
Sectorials 3.868 PTA/hora
  
- Professorat Formació Ocupacional
  
Mòdul Brut empresa Salari hora
  
188 2.803 PTA 2.111 PTA
  
235 3.148 PTA 2.371 PTA
  
257 3.148 PTA 2.371 PTA
  
280 3.148 PTA 2.371 PTA
  
325 3.519 PTA 2.650 PTA
  
325 NT 3.851 PTA 2.900 PTA
  
371 3.851 PTA 2.900 PTA
  
462 4.647 PTA 3.500 PTA
  
462 NT 5.577 PTA 4.200 PTA
  
Personal sociolaboral
  
Coordinació sociolaboral:
  
Nivell A 219.000 PTA
  
Nivell B 198.000 PTA
  
Adjunt sociolaboral 183.000 PTA
  
Monitor de Formació sociolaboral 219.000 PTA
  
Any 2000
  
A partir de l'1 de gener de l'any 2000, les taules salarials d'este annex, s'incrementaran amb l'índex de preus al consum previst pel Govern per a eixe any. S'exceptuen les taules salarials de la Formació Ocupacional, per estar regulades pel Pla FIP.
  
Annex II al Conveni Col·lectiu de FOREM PV
  
Definició de nivells i categories professionals
  
Personal no docent
  
Nivell I: auxiliar de neteja
  
- Són llocs sense qualificació específica. Realitzen tasques relacionades amb la neteja i el manteniment de les instal·lacions i mobiliari de la fundació. Tot això, sota el control del seu supervisor jeràrquic.
  
Nivell II: auxiliar administratiu i serveis
  
- Són llocs en què es desenrotllen funcions de suport a la gestió dels distints serveis assignats en funció de les necessitats, tant en tasques administratives, com d'atenció al públic i/o control de les instal·lacions.
  
-Amb autonomia i responsabilitat desenrotllen les tasques que els són pròpies i segons els procediments establits o les instruccions rebudes del seu superior jeràrquic.
  
- El perfil d'accés correspon a la titulació de Formació Professional I o assimilat, valorant-se en tot cas les habilitats per a la relació interpersonal.
  
- És la categoria corresponent a l'acompliment de llocs de treball de l'àrea funcional d'administració i gestió que, sota la direcció i coordinació d'un superior jeràrquic, amb formació acreditada de Formació Professional I o equivalent, desenrotlla tasques de caràcter administratiu en el marc de procediments preestablits, tals com: registre, classificació i arxiu de documentació; maneig a nivell d'usuari de paquets ofimàtics estàndard; mecanització i mecanografiat de documents, realització d'operacions de càlcul no complex.
  
Nivell III: Personal administratiu de primera i segona
  
- Són llocs assignats en els distints departaments o centres en què, en funció de les necessitats i sota la direcció del seu immediat superior, es realitzen tasques professionals de caràcter administratiu o de manteniment tècnic especialitzat.
  
- Desenrotllen tasques de suport a la gestió d'activitats de qualsevol tipus de servei, integrant-se en equips de treball.
  
- En funció que les tasques les executen amb major o menor grau d'autonomia, responsabilitat, iniciativa i absoluta correcció, podrà ser personal administratiu de 1a o de 2a. Tot això sota la direcció del seu immediat superior.
  
- El perfil d'accés es correspon amb la titulació de Formació Professional II o equivalent.
  
Nivell IV: responsable de centre i personal tècnic
  
- Són els llocs que s'ubiquen en el nivell mitjà i en els quals es desenrotllen les funcions en el nucli de les operacions, tant en un o diversos centres o de forma territorial.
  
Responsables de centre
  
- Són aquelles persones la responsabilitat de les quals és la gestió de la totalitat de les programacions formatives i no formatives, tant administrativa com pedagògiques, en les seues vessants operatives i funcionals, que es realitzen al centre i en la seua demarcació comarcal concreta. Tenen al seu càrrec el personal tècnic i/o administratiu assignat a la gestió operativa de les activitats del centre. Representa la fundació davant les entitats externes. Efectua les seues funcions amb la responsabilitat, iniciativa i autonomia pròpies del seu càrrec. Dependrà de la direcció de la fundació o persona en qui delegue.
  
En funció del grau de responsabilitat que comporta este lloc de treball, s'establix que la seua retribució total estarà composta per una retribució bàsica o salari base i una retribució complementària. La retribució bàsica, serà l'establida en el conveni en funció de quina siga la seua categoria professional reconeguda en el moment de passar a assumir la responsabilitat d'este lloc de treball. La retribució complementària té la consideració de complement de lloc de treball i per la responsabilitat assumida.
  
Personal tècnic
  
- El personal tècnic són aquelles persones amb titulació mitjana universitària o assimilada que, amb coneixements tecnicoprofessionals, amb autonomia, responsabilitat i sota les directrius i orientacions del seu immediat superior, realitzen activitats de serveis, assessoraments i/o gestió en qualsevol dels centres o àrees de treball de FOREM PV.
  
Nivell V: personal tècnic superior
  
- Són els llocs en què es requerix el domini d'una o diverses àrees tecnicoprofessionals, amb l'objecte d'aplicar-lo en la planificació, desenrotllament, execució i control de projectes o programes concrets.
  
- El personal tècnic superior és el que, assignat a un departament o àrea depenen directament del seu immediat superior, podent tindre autonomia per a desenrotllar operativament objectius preestablits.
  
- Desenrotllen la seua activitat fonamentalment a través del treball en equip, podent responsabilitzar-se de la direcció dels mateixos.
  
- Ubicats estructuralment com a grup de suport, amb polivalència horitzontal, poden executar tasques operatives en el desenrotllament de la seua activitat (polivalència vertical).
  
- El perfil d'accés correspon a titulació superior, preferiblement amb experiència de treball en equip.
  
Responsables d'àrea, departament o de programacions
  
Són els llocs de treball que, al marge que orgànicament depenen de la Direcció del Patronat, exercixen funcions directives en una àrea operativa, departament o en les distintes programacions de Formació Professional, i que comporten la responsabilitat en la planificació operativa i el control en el desenrotllament i execució de les distintes programacions i activitats que es contracten, convenien o atorguen a la fundació per a la seua gestió, execució i justificació.
  
En funció de les responsabilitats assignades i les funcions a desenrotllar, s'establixen dos nivells de responsabilitat: A i B.
  
Nivell A. Són els llocs de treball en què es poden exercir indistintament funcions directives, de planificació, programació, desenrotllament, gestió i justificació en les distintes programacions i activitats que s'hagen d'executar.
  
Són càrrecs de confiança del Patronat. Tindran al seu càrrec el personal assignat per al desenrotllament de les funcions operatives i executives que es corresponguen a una àrea, departament o programació concreta.
  
Els perfils preferents d'accés corresponen a les titulacions mitjanes o similars i titulacions superiors, preferiblement amb experiència en responsabilitats de gestió i direcció d'equips.
  
Nivell B. Són els llocs de treball en què s'exercixen funcions de desenrotllament, gestió o organització dels serveis operatius i de suport a l'execució de les distintes programacions i activitats que s'hagen de portar a efecte.
  
Són càrrecs de confiança del Patronat. Podran tindre al seu càrrec el personal assignat per al desenrotllament de les funcions operatives i de suport que els corresponguen, en funció de l'àrea, departament o programació concreta.
  
Els perfils preferents d'accés corresponen a les titulacions mitjanes o similars i titulacions superiors, preferiblement amb experiència en responsabilitats de gestió i serveis operatius de suport.
  
2) En funció dels distints graus de responsabilitat que comporten estos llocs de treball, s'establix que la seua retribució total estarà composta per una retribució bàsica o salari base i una altra complementària. La retribució bàsica, serà l'establida en el conveni en funció que la seua categoria professional reconeguda siga la de titulació mitjana o la de titulació superior. La retribució complementària té la consideració de complement de lloc de treball i per la responsabilitat assumida.
  
Personal docent
  
Professorat:
  
És la categoria corresponent a l'acompliment de llocs de treball de l'àrea funcional de formació que, d'acord amb les instruccions rebudes, amb responsabilitat i sent responsable del bon ús que es faça dels equips, durant la impartició dels cursos, desenrotlla les següents funcions: dissenya, impartix i avalua el procés formatiu del curs, realitza la memòria del curs, col·labora en la realització de funcions de tutories i complimenta la documentació inherent al curs.
  
Personal sociolaboral
  
És el personal que es contracta per la fundació en aplicació dels convenis de col·laboració subscrits per FOREM PV i altres entitats, en base al fet que per la implicació sindical de l'activitat a desenrotllar, es requerixen perfils específics per a així poder desenrotllar adequadament les diferents programacions de Formació Contínua.
  
Coordinador/a sociolaboral: Funcions
  
- Coordinació i organització de les accions formatives dels plans de la Formació Contínua.
  
- Captació d'empreses i selecció de l'alumnat en les accions de Formació Contínua.
  
- Seguiment i control en l'execució dels plans de Formació Contínua.
  
Personal adjunt sociolaboral: Funcions
  
- Col·laborar amb el coordinador o coordinadora en el desenrotllament i aplicació de les accions formatives de la Formació Contínua, amb responsabilitat i absoluta correcció en les encomanades.
  
Monitor o monitora de formació sociolaboral: Funcions